CELEX: 52014XG1205(01)
Language: hr
Date: 2014-12-05
Title: Zaključci Vijeća i predstavnika vlada država članica, koji su se sastali u okviru Vijeća, o sportu kao pokretaču inovacija i gospodarskog rasta

5.12.2014   
            
            
               HR
            
            
               Službeni list Europske unije
            
            
               C 436/2
            
         Zaključci Vijeća i predstavnika vlada država članica, koji su se sastali u okviru Vijeća, o sportu kao pokretaču inovacija i gospodarskog rasta
   (2014/C 436/02)
   VIJEĆE EUROPSKE UNIJE I PREDSTAVNICI VLADA DRŽAVA ČLANICA,
   I.   PODSJEĆAJUĆI
   
            
               1.
            
            
               Da je u Zaključcima Vijeća od 26. studenoga 2013. o doprinosu sporta gospodarstvu EU-a, a posebno rješavanju nezaposlenosti mladih i socijalnoj uključenosti, prepoznat potencijal sporta za stvaranje radnih mjesta i za podupiranje lokalnog gospodarskog razvoja, zajedno s učincima „prelijevanja” na druge sektore (1).
            
         
            
               2.
            
            
               Da je Vijeće 21. svibnja 2014. donijelo drugi Plan rada Europske unije u području sporta za razdoblje od 2014. do 2017. u kojem je istaknut važan doprinos sporta ukupnim ciljevima strategije Europa 2020., uzimajući u obzir snažan potencijal tog sektora u doprinosu pametnom, održivom i uključivom rastu i stvaranju novih radnih mjesta te je u tu svrhu gospodarska korist od sporta i inovacija u njega uključena kao jedna od prioritetnih tema (2).
            
         
            
               3.
            
            
               Da sport predstavlja gospodarski sektor koji je od iznimne važnosti za Europsku uniju i iznosi 1,76 % ukupne bruto dodane vrijednosti (BDV) EU-a (3), a njegov udio u nacionalnim gospodarstvima usporediv je s onim poljoprivrede, šumarstva i ribarstva zajedno. Uz te izravne učinke, multiplikacijskim učincima neizravno se stvara udio od 1,22 % BDV-a EU-a. U pogledu tržišta rada, poslovi povezani sa sportom predstavljaju 2,12 % ukupne zaposlenosti u EU-u. Nadalje, gospodarstvo u vezi sa sportom pokazalo se kao iznimno otporno tijekom gospodarske krize (4).
            
         II.   SMATRAJUĆI DA
   
            
               4.
            
            
               Sport, najveći nevladin pokret u Europi, važan je pokretač inovacija. Potaknut snažnom konkurencijom, sport u sebi ima ugrađenu njemu svojstvenu pobudu koja sudionike potiče na stalno usavršavanje izvedbe i na izvrsnost.
            
         
            
               5.
            
            
               Mnogi sportovi preko sponzorstava i prodaje medijskih prava privlače značajne financijske resurse te stoga mogu vršiti velika ulaganja u razvoj inovativne opreme i materijala koji sudionicima ili timovima pružaju konkurentsku prednost.
            
         
            
               6.
            
            
               Ta kombinacija snažne konkurencije i raspoloživosti financijskih sredstava dovela je do toga da su stalni i brzi valovi inovacija obilježje sportske industrije. Inovacije su dovele do toga da sportska tehnologija predvodi u određenim područjima primijenjene znanosti: tekstilnoj tehnologiji, mehanici gibanja ljudskog tijela, novim materijalima, senzorima, aktuatorima, dizajnu okrenutom ljudima te drugim područjima.
            
         
            
               7.
            
            
               Očito je i da inovacije u sportu mogu imati značajne učinke prelijevanja na druge gospodarske sektore. Već postoje dobri primjeri inovacija prenosivih iz sporta koje se mogu naći u drugim sektorima te tako postaju dostupne širem krugu potrošača. Primjerice u sektorima proizvodnje, elektronike, informacijske tehnologije i računalnih programa, zdravstva i zdravstvene skrbi, hrane i pića, turizma, obrazovanja, zabave i automobilskom sektoru.
            
         
            
               8.
            
            
               Sport je sektor koji je vrlo intenzivan u području istraživanja i inovacija jer ga pokreće sve veća potreba za poboljšanjem izvedbe, sprečavanjem ozljeda, personaliziranim dizajnom i masovnom prilagodbom, kao i potreba da se održivost ugradi u cijeli opskrbni lanac. Nadalje, u dizajnu i analizi koristi se mnogim disciplinama i objedinjuje ih, među kojima znanost o materijalima i inženjerstvo, aerodinamiku, hidrodinamiku, termodinamiku, biomehaniku, elektroniku, računarstvo i druge.
            
         
            
               9.
            
            
               Velika sportska događanja potencijalno mogu značajno pridonijeti lokalnom, regionalnom i nacionalnom gospodarstvu. Velika sportska događanja stoga mogu poslužiti kao platforma za pokretanje i razvoj novih proizvoda i usluga, među kojima društvenih inovacija (5).
            
         III.   PREPOZNAJU DA
   
            
               10.
            
            
               Sport može pridonijeti naporima EU-a za oporavak od tekućih gospodarskih teškoća jer je sport industrija u razvoju i uglavnom je otporan na gospodarski ciklus.
            
         
            
               11.
            
            
               Slabosti u sustavima istraživanja i inovacija u EU-u mogu ograničiti potencijal za rast, a sport bi mogao predstavljati važan pokretač za smanjenje tog jaza u inovacijama u EU-u.
            
         
            
               12.
            
            
               U Obzoru 2020., novom programu EU-a za istraživanje i inovacije kojim se provodi Unija inovacija (vodeća inicijativa Europe 2020. kojom se nastoji osigurati konkurentna prednost za Europu), prepoznaje se ključna važnost strateških ulaganja u tehnologije i napredne materijale (6). Stoga je riječ o korisnom instrumentu u području sporta. Nadalje, COSME, program EU-a za konkurentnost poduzeća te malih i srednjih poduzeća, može pridonijeti osnivanju poduzeća i rastu, između ostalog pružanjem potpore stvaranju klastera i internacionalizaciji u području sporta (7).
            
         
            
               13.
            
            
               Sportski klasteri mogu pružiti povoljno okružje ne samo za promicanje sporta i tjelesne aktivnosti, već i za inovacije proizvoda i osnivanje poduzeća (8).
            
         
            
               14.
            
            
               Pravo na intelektualno vlasništvo (IPR) u području sporta predstavlja važan izvor prihoda za sport. Kršenja prava na intelektualno vlasništvo (IPR) mogla bi obeshrabriti ulaganja u inovacije (9).
            
         
            
               15.
            
            
               Bolje razumijevanje učinaka koje aktivnosti povezane sa sportom izravno ili neizravno imaju na europsko gospodarstvo može dovesti do toga da se bolje iskoristi potencijal sporta u smislu rasta i zapošljavanja te kao pokretača inovacija, kao i da se ostvare maksimalni učinci prelijevanja potrošnje i investicija u sport te da se postojeća sportska infrastruktura maksimalno iskoristi inovativnim i troškovno učinkovitim pristupima.
            
         
            
               16.
            
            
               Od mjera usmjerenih na poboljšanje pristupa međunarodnim tržištima korist će također ostvariti sektor sporta EU-a.
            
         IV.   U TOM KONTEKSTU POZIVAJU DRŽAVE ČLANICE EU-a DA UZ UVAŽAVANJE NAČELA SUPSIDIJARNOSTI:
   
            
               17.
            
            
               Prema potrebi promiču stvaranje i razvoj prekograničnih i međusektorskih klastera koji uključuju lokalne uprave, sveučilišta, centre za istraživanje, industrijska i sportska tijela te su specijalizirani za istraživanje i inovacije, prijenos tehnologija i inovativna rješenja za sport koji aktivno pridonose cijelom gospodarstvu i olakšavaju stvaranje učinaka prelijevanja. Takvu bi se suradnju moglo osobito poduprijeti prekograničnim programima koji se financiraju iz europskih strukturnih fondova.
            
         
            
               18.
            
            
               Potiču inicijative koje bi mogle pridonijeti jačanju rasta i boljem iskorištavanju inovacijskog potencijala sporta za šire gospodarstvo i jačanje učinaka prelijevanja poticanjem i olakšavanjem, između ostalog, prijenosa i uvođenja tehnoloških inovacija iz sportskog sektora u druge gospodarske sektore. To bi sportskom sektoru moglo olakšati pristup širem krugu izvora financiranja, kao što su inovacijski financijski instrumenti i rizični kapital s ciljem postizanja financijske samoodrživosti.
            
         
            
               19.
            
            
               Potiču i olakšavaju inovacije, pristup održivom financiranju i poslovno okruženje za sport i industrije povezane sa sportom.
            
         
            
               20.
            
            
               Međusobno u europskom kontekstu šire informacije i razmjenjuju dobra iskustva i najbolje prakse po pitanju načina za stvaranje i podupiranje strateških partnerstava među ključnim dionicima iz različitih područja s ciljem jačanja uloge sporta kao pokretača inovacija i gospodarskog rasta.
            
         V.   POZIVAJU DRŽAVE ČLANICE, KOMISIJU I SPORTSKE DIONIKE DA U SVOJIM PODRUČJIMA NADLEŽNOSTI:
   
            
               21.
            
            
               Potiču uvjete za stvaranje povoljnog okružja za razvoj tehnoloških inovacija u području sporta i promiču sport kao izvor rasta i zapošljavanja za relevantne sektore.
            
         
            
               22.
            
            
               Nastoje razviti strategije i međusektorske politike s ciljem pokretanja istraživanja i inovacija u području sporta i istraže mogućnosti promicanja javno-privatnih partnerstava u pogledu projekata sportske infrastrukture podržavajući razmjenu najboljih praksi na razini EU-a.
            
         VI.   POZIVAJU DRŽAVE ČLANICE I KOMISIJU DA U OKVIRIMA SVOJIH PODRUČJA NADLEŽNOSTI I UZ UVAŽAVANJE NAČELA SUPSIDIJARNOSTI:
   
            
               23.
            
            
               Podižu svijest o potencijalu sporta kao „novog izvora rasta i zapošljavanja u Europi” informiranjem i koordinacijom na nacionalnoj razini i razini EU-a.
            
         
            
               24.
            
            
               Prema potrebi potiču uporabu instrumenata financiranja EU-a, među kojima Obzora 2020., Erasmusa+, Europskog fonda za regionalni razvoj (ERDF) i programa EU-a za konkurentnost poduzeća te malih i srednjih poduzeća (COSME), i osmisle inovativna rješenja za gospodarsku dimenziju sportskog sektora (10) dugoročnog socio-ekonomskog utjecaja te da procijene može li se dodatno poboljšati uključivanje istraživanja i inovacija u vezi sa sportom u već postojeće programe financiranja EU-a.
            
         VII.   POZIVAJU EUROPSKU KOMISIJU DA:
   
            
               25.
            
            
               Podupire suradnju klastera u sektoru sporta u državama članicama, primjerice u okviru programa COSME (11).
            
         
            
               26.
            
            
               U kontekstu rada Stručne skupine za gospodarsku dimenziju (12) istraži mogućnost utvrđivanja postojećeg istraživanja i prikupljanja primjera najbolje prakse u područjima inovacije u sportu, kao i veze između sporta i gospodarskog rasta, s ciljem prikupljanja i razmjene uspješnih iskustava u pogledu inovativnih i gospodarskih aspekata sporta.
            
         
            
               27.
            
            
               Nastavi prikupljati statističke podatke i analizirati gospodarsku važnost sporta.
            
         
            
               28.
            
            
               Organizira međusektorsko događanje na visokoj razini o doprinosu sporta inovaciji i gospodarskom rastu, uzimajući u obzir učinke prelijevanja na šire gospodarstvo na temelju utvrđenih transnacionalnih djelovanja koja se mogu promicati i postati temelj za relevantnu procjenu.
            
         
            
               29.
            
            
               U kontekstu Europskog tjedna sporta potiče inicijative aktera koji se bave poslovanjem ili istraživanjem povezanim sa sportom, ne bi li oni podijelili svoj napredak u tom polju jedni s drugima.
            
         
            
               30.
            
            
               Prema potrebi pitanja u pogledu industrije povezane sa sportom i inovacija u području sporta uključi u kontekst svojih bilateralnih kontakata s relevantnim trećim zemljama kako bi se industriji EU-a pomoglo da bolje iskoristi buduće prilike.
            
         
            
               31.
            
            
               Podupire transnacionalne inicijative (npr. razmjenu dobre prakse, studije, mreže, projekte) usmjerene na provedbu nacionalnih i međunarodnih strateških djelovanja za bolje iskorištavanje inovacijskog potencijala sporta za šire gospodarstvo u okviru programa financiranja EU-a s naglaskom jačanje učinaka prelijevanja sporta.
            
         
      (1)  http://www.consilium.europa.eu/uedocs/cms_data/docs/pressdata/en/educ/139733.pdf
   
      (2)  http://www.consilium.europa.eu/uedocs/cms_data/docs/pressdata/en/educ/142704.pdf
   
      (3)  Studija o doprinosu sporta gospodarskom rastu i zapošljavanju u EU-u, studeni 2012. http://ec.europa.eu/sport/library/studies/study-contribution-spors-economic-growth-final-rpt.pdf
   
      (4)  http://www.oecd.org/mcm/C-MIN(2013)1-ENG.pdf
   
      (5)  Društvene inovacije trebaju se smatrati kao nove strategije, koncepti, ideje i organizacije koje ispunjavaju najrazličitije društvene potrebe, od radnih uvjeta i obrazovanja, do razvoja zajednice i zdravlja, kojima se širi i jača civilno društvo.
   
      (6)  http://ec.europa.eu/programmes/horizon2020/en/h2020-section/leadership-enabling-and-industrial-technologies
   
      (7)  http://ec.europa.eu/enterprise/initiatives/cosme/index_en.htm
   
      (8)  Klasteri su skupine specijaliziranih poduzeća i drugih inovacijskih subjekata koji su smješteni u blizini i koji međusobno usko surađuju. Klasteri su važni za stvaranje radnih mjesta jer se 38 % svih radnih mjesta u EU-u zasnovano u takvim regionalnim uporištima.
   http://ec.europa.eu/enterprise/initiatives/cluster/index_en.htm
   
      (9)  Carinski službenici u 2012. u EU-u zaplijenili su krivotvorenu sportsku obuću vrijednu više od 36,5 milijuna EUR. Uz fizičku robu kršenja prava na intelektualno vlasništvo također uključuju i neovlašteno prikazivanje djela zaštićenih autorskim pravom sadržanih u televizijskim prijenosima sportskih događanja.
   
      (10)  Primjerice upotreba instrumenata kao što je javna nabave za inovaciju. Javna nabava inovativne robe i usluga može biti važan instrument koji bi regionalnim tijelima omogućio da poboljšaju učinkovitost i djelotvornost javnih usluga i da se uhvate u koštac s izazovima i potrebama. Inovacijom se potiču učinkovitije javne usluge i može se olakšati osiguravanje ključne infrastrukture i usluga. Nadalje, revidiranim direktivama o javnoj nabavi (Direktivom o dodjeli koncesija 2014/23/EU, Direktivom o javnom sektoru 2014/24/EU i Direktivom o sektoru komunalnih usluga 2014/25/EU) pružaju se dodatni instrumenti pomoću kojih države članice mogu provoditi inovativne, ekološke ili socijalne javne nabave.
   
      (11)  http://ec.europa.eu/enterprise/initiatives/cluster/internationalisation/index_en.htm
   
      (12)  Kako je uspostavljena Planom rada Europske unije u području sporta za razdoblje 2014. – 2017.